L’entamu de l’actividá siderúrxica en Quirós tien nome propiu, el empresariu belga Jean Joseph Etienne Chauviteau, que nel 1855 fundaría la Compañía de Minas y Fundiciones de la Provincia de Santander pa esplotar los xacimientos de cinc de Cantabria.
#000001
Nel 1860 Chauviteau encargaría al inxenieru francés Gabriel Heim un informe pa determinar la esistencia y calidá de los carbones y fierros del conceyu quirosanu; daes les bones espectatives, crearíase la Sociedad Hullera de Quirós cola fin de trabayalos. Nel añu 1865 esta empresa refúndase col nome de Compañía de Minas y Fundiciones de Santander y Quirós, responsable de crear un sistema siderúrxicu integral nesti territoriu arispiu y mal comunicáu.
#000002
Una de les primeres decisiones foi determinar l’asitiamientu de la planta, una pequeña vega na oriella izquierda del ríu, ente Arroxo y Bárzana, anguaño conocida col esplícitu nome de La Fábrica. L’allugamientu nun foi casual: nun radiu d’apenes cinco quilómetros contaba con grandes xacimientos de carbón y, sobre manera, col esceicional depósitu de fierro de Los Ḷḷamargones. El 1 de xunetu del 1870 prenderíase l’únicu fornu col que contó. El so tamañu pequeñu, males comunicaciones y competencia fadríen que la compañía entrase en crisis y entamara una reestructuración que principió col apagáu del so fornu nel 1877.
#000003
A partir d’esi añu iníciense les obres d’un taller de llaminación en Trubia y, sobre manera, la construcción d’un ferrocarril ente esta población y la planta siderúrxica, obra proyeutada una vegada más por Gabriel Heim. Los talleres nuevos empecipiaron a funcionar nel 1881, nel 1883 prenderíase un segundu fornu y al añu siguiente inauguraríase’l trazáu ferroviariu. Magar estes midíes, la factoría de Bárzana nun podía competir coles grandes siderurxes de la rexón y nel 1888 Fábrica de Mieres faise con tolos sos activos, treslladando a la so factoría los trenes de llaminación de Trubia y destinando la fundición de Quirós a algamar lingote baratu hasta l’abandonu definitivu de les instalaciones na década del 1910. Anguaño acueyen el Muséu Etnográficu de Quirós, conservándose apenes la muria de contención y la base d’ún de los fornos, asina como delles galeríes soterrañes.
#000004
This website uses cookies to improve your experience while you navigate through the website. Out of these cookies, the cookies that are categorized as necessary are stored on your browser as they are as essential for the working of basic functionalities of the website. We also use third-party cookies that help us analyze and understand how you use this website. These cookies will be stored in your browser only with your consent. You also have the option to opt-out of these cookies. But opting out of some of these cookies may have an effect on your browsing experience.
#000005